6 महीने की फर्जी डयूटी पर किसी को नहीं दिखा
होम्योपैथी का छात्र प्रेमप्रकाश 6 महीने से जेएएच में मरीजों की जान से खिलवाड़ कर रहा था और किसी को खबर न हो, ये संभव नहीं है। सामान्य तौर पर दूर से अटेंडेंट को तत्काल पहचान कर बाहर जाने की कहने वाले डॉक्टर और जूनियर डॉक्टरों को इलाज करता हुआ प्रेमप्रकाश नहीं दिखा। पता चला तो वह भी मरीज की शिकायत पर। यह एक बड़ी चूक है। इस मामले में जेएएच प्रबंधन ने फिलहाल सिर्फ प्रेमप्रकाश को दोषी मानते हुए कंपू थाने को एफआईआर के लिए पत्र लिखा है, जबकि तत्काल एफआईआर करानी चाहिए थी।
ज्ञात रहे, जेएएच की बर्न यूनिट में प्रेमप्रकाश नाम के जूनियर डॉक्टर की शिकायत मरीज के जरिए जेएएच के सहायक अधीक्षक को मिली थी। शिकायत क्रॉस चेक की गई तो प्रेमप्रकाश ने खुद को वसुंधराराजे होम्योपैथी कॉलेज का छात्र बताया। साथ ही कहा कि जूनियर डॉक्टरों के बुलाने पर वह यहां आ रहा है। इस मामले में जेएएच के सर्जरी विभाग के एचओडी डॉ. अचल गुप्ता ने सर्जरी विभाग के रेजिडेंट सर्जिकल ऑफिसर डॉ. मनीष सिंह व डॉ. राघवेंद्र सिंह सहित जूनियर डॉक्टर शरद और शशांक को सस्पेंड किया है। जेएएच ने प्रेमप्रकाश को पकड़कर कंपू थाने भिजवा दिया था, जहां से ये चारों डॉक्टर प्रेमप्रकाश को छुड़वा लाए। वहीं जूनियर डॉक्टर अयान शर्मा को भी मरीज से पैसे मांगने के मामले में सस्पेंड किया गया।
बुधवार को सहायक अधीक्षक जेएएच डॉ. जितेंद्र नरवरिया ने निर्देश जारी किए कि जेएएच में ट्रेनिंग को आने वाले छात्रों को बैज, आईडी कार्ड व कॉलेज के पत्र के साथ ही जेएएच में प्रवेश दिया जाएगा। अगर कोई छात्र बिना पहचान के मिला तो उसकी ट्रेनिंग कैंसिल कर एफआईआर करा दी जाएगी। वहीं जेएएच के डॉक्टरों व स्टाफ को संदिग्धों पर नजर रखने के निर्देश दिए हैं।
hin_Deva hin_Deva hin_Deva hin_Deva